Document ID: 32007D0139

KOMISJONI OTSUS,
26. veebruar 2007,
millega lubatakse teha ajutine erand Euroopa Parlamendi ja nõukogu määruse (EÜ) nr 2037/2000 (osoonikihti kahandavate ainete kohta) artikli 4 lõikest 3 ja artikli 5 lõikest 1 seoses HCFC-225cb kasutamise ja turuleviimisega fluoropolümeeride valmistamiseks
(teatavaks tehtud numbri K(2007) 556 all)
(Ainult ingliskeelne tekst on autentne)
(2007/139/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 29. juuni 2000. aasta määrust (EÜ) nr 2037/2000 osoonikihti kahandavate ainete kohta, (1) eriti selle artikli 5 lõiget 7,
ning arvestades järgmist:
(1)
Määruse (EÜ) nr 2037/2000 kohaselt on klorofluorosüsivesinike (HCFCs) kasutamine ja turuleviimine keelatud.
(2)
Ühendkuningriigi pädev asutus esitas äriühingu AGC Chemicals Europe, Ltd. nimel 14. veebruaril 2006. aastal taotluse, et määruse (EÜ) nr 2037/2000 artikli 5 lõike 7 kohaselt tehtaks erand kuni 31. detsembrini 2010.
(3)
AGC Chemicals Europe, Ltd. (ASAHI) tarnib fluoreeritud etüleen-tetrafluoroetüleen-polümeeri (ETFE), mida kasutatakse elektrijuhtmete isoleerimiseks ja toorainena kilede tootmisel. ASAHI intensiivsed ja laialdased uuringud osoonikihti mittekahjustava asendusaine leidmiseks HCFC-225cb-le on edenenud hästi. Asendusaineks on pakutud metanooli, kuid see protsess nõuab edasist uurimist ja arendamist, enne kui HCFC-225cb saab asendada metanooliga. Praeguses protsessis võetakse HCFC-225cb taas ringlusse ja HCFC-225cb jäägid võetakse taas kasutusse. Pihkumine atmosfääri on rangelt viidud miinimumini.
(4)
Komisjon on hoolikalt uurinud tehnilisi ja majanduslikke külgi fluoropolümeeride tootmisel ASAHI kirjeldatud eesmärkidel ning teinud kindlaks, et tehniliselt ja majanduslikult teostatavat võimalust või muud tehnoloogiat kõnealuse aine asendamiseks praegu ei ole ja et HCFC-225cb ajutine kasutamine on endiselt möödapääsmatu selle konkreetse rakenduse puhul. Seepärast tuleb anda luba teha ajutine erand, et kasutada ja viia turule HCFC-225cb-d.
(5)
Oma taotluses erandi tegemiseks tegi ASAHI asendusaine ettepaneku ja kohustus hakkama seda asendusainet kasutama enne erandi tähtaja lõppu. Seepärast tuleb ette näha, et pädev asutus esitaks ettekande asjaomase asendusaine rakendamise kohta. Ühendkuningriigi jaoks on vaja ette näha kohustus jälgida selle asendusaine rakendamist ja lõpetada kõnealuse asendusaine täieliku rakendamise korral automaatselt erandi tegemine.
(6)
Määruse (EÜ) nr 2037/2000 artiklis 16 on nõutud osoonikihti lagundavate ainete taaskasutusse võtmist. Kõnealuse artikli alusel võetakse HCFC-225cb, mis jääb üle pärast selle kasutusaja lõppu, artikli 16 kohaselt seadmest taas kasutusse. Seda ei tohi viia ühenduse turule ja seepärast saadetakse see tootjale tagasi, nagu on ette näinud ASAHI.
(7)
Käesoleva otsusega ette nähtud meetmed on kooskõlas määruse (EÜ) nr 2037/2000 artikli 18 kohaselt asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Erandina määruse (EÜ) nr 2037/2000 artikli 4 lõikest 3 ja artikli 5 lõikest 1 on Ühendkuningriik volitatud lubama kuni 31. detsembrini 2010 äriühingul AGC Chemicals Europe, Ltd. (ASAHI) HCFC-225cb kasutamist ja turuleviimist ahela ülekande vahendi ja kosolvendina etüleen-tetrafluoroetüleenpolümeeri tootmisel.
Lubatud HCFC-225cb kogus ei ületa 2,1 ODP-tonni.
Artikkel 2
Hiljemalt 30. juuniks 2008 esitab Ühendkuningriik komisjonile ettekande, kas ASAHI pakutud asendusaine on olemas ja valmis kasutamiseks. Kõnealuse ettekande alusel kaalub komisjon, kas on võimalik lühendada artiklis 1 viidatud ajavahemikku, mille jooksul on lubatud HCFC-225cb kasutamine ja turuleviimine.
Kui kõnealune asendusaine võetakse HCFC-225cb asendajana kasutusse enne 31. detsembrit 2010, siis kaotab artiklis 1 ette nähtud erand kehtivuse sellest kuupäevast, mil asendusaine võetakse kasutusse.
Artikkel 3
Ühendkuningriik tagab, et kõnealuse erandi tähtaja lõppemisel võtab ASAHI kasutusse kogu HCFC-225cb, mis on protsessis alles jäänud.
Artikkel 4
Käesolev otsus on adresseeritud Suurbritannia ja Põhja-Iiri Ühendkuningriigile.
Brüssel, 26. veebruar 2007

Labels: 1
20
7
18
15